Dregur úr væntingum neytenda
Væntingavísitala Capacent Gallup lækkaði í nóvember, annan mánuðinn í röð. Þó er um að ræða mun minni lækkun en í fyrri mánuði.
Nú lækkar vísitalan um 2 stig frá fyrri mánuði en í október lækkaði vísitalan um 12 stig. Þetta má lesa úr Væntingavísitölu Capacent Gallup sem birt var í morgun, en vísitalan mælist nú 75,9 stig og er 13 stigum hærri en á sama tíma í fyrra.
Væntingar í ár meiri en undanfarin ár
Í Morgunkorni greiningar Íslandsbanka kemur fram að tekið sé mið af fyrstu ellefu mánuðum ársins hefur gildi væntingavísitölunnar mælst að jafnaði 78 stig samanber 60 stig á sama tímabili í fyrra, og hefur það ekki verið svo hátt á þessu tímabili síðan fyrir hrun.
"Er því ljóst að landsmenn hafa í ár verið mun bjartsýnni á efnahags- og atvinnulíf þjóðarinnar en þeir hafa verið frá hruni, sem er í takti við þann efnahagsbata sem hér hefur orðið undanfarið," segir í Morgunkorni.
Eins og kunnugt er mælir vísitalan væntingar neytenda til efnahags- og atvinnulífsins. Þegar vísitalan er undir 100 stigum eru fleiri neytendur svartsýnir en bjartsýnir.
Fá teikn á lofti sem gefa tilefni til bjartsýni
"Þessi lítilsháttar breyting á væntingavísitölunni nú í nóvember þarf svo sem ekki að koma á óvart í ljósi aðstæðna í hagkerfinu. Mun minni sveiflur hafa verið á gengi krónunnar nú í nóvembermánuði en verið hefur síðustu mánuði. Reynslan sýnir að væntingar þjóðarinnar eru mjög viðkvæmar fyrir gengisbreytingum.
Á sama tíma eru fá teikn á lofti sem beinlínis gefa tilefni til bjartsýni, en undanfarið hefur hægt á vexti kaupmáttar og ýmsar vísbendingar benda nú í þá átt að hægt hafi á vexti einkaneyslu undanfarið.
Mat neytenda á núverandi ástandi og á efnahagslífinu litast eflaust  af þessum aðstæðum en þessar undirvísitölur væntingavísitölunnar lækka um rétt rúmlega 4 stig frá fyrri mánuði.
Mat á atvinnuástandinu hækkar hinsvegar um 2 stig frá fyrri mánuði og mælist sú vísitala nú 86 stig. Atvinnuástandið hefur undanfarið batnað talsvert og var skráð atvinnuleysi í októbermánuði 5,2% en á sama tíma í fyrra var það 6,8%.
Eina undirvísitalan sem mælist nú yfir 100 stigum, sem bendir til þess að fleiri eru jákvæðir en neikvæðir, er vísitalan sem mælir væntingar neytenda til 6 mánaða, en sú vísitala lækkar um 0,8 stig frá fyrri mánuði og er nú 104,6 stig.  Vísitalan hefur nú verið yfir 100 stigum samfellt síðan í  maí sl.," segir í Morgunkorni greiningar Íslandsbanka.
Væntingavísitala Capacent Gallup lækkaði í nóvember, annan mánuðinn í röð.
Þó er um að ræða mun minni lækkun en í fyrri mánuði.
Nú lækkar vísitalan um 2 stig frá fyrri mánuði en í október lækkaði vísitalan um 12 stig.
Þetta má lesa úr Væntingavísitölu Capacent Gallup sem birt var í morgun, en vísitalan mælist nú 75,9 stig og er 13 stigum hærri en á sama tíma í fyrra.
Eins og kunnugt er mælir vísitalan væntingar neytenda til efnahags- og atvinnulífsins.
Þegar vísitalan er undir 100 stigum eru fleiri neytendur svartsýnir en bjartsýnir.
Eina undirvísitalan sem mælist nú yfir 100 stigum, sem bendir til þess að fleiri eru jákvæðir en neikvæðir, er vísitalan sem mælir væntingar neytenda til 6 mánaða, en sú vísitala lækkar um 0,8 stig frá fyrri mánuði og er nú 104,6 stig.